แบงก์-บูธแลกเงินผวา รูเบิ้ลรูดกว่า 50%
วิกฤตค่าเงินรูเบิ้ลของรัสเซียที่อ่อนค่าลงเป็นประวัติการณ์ถึง 19% ต่ำสุดตั้งแต่ปี 2541 โดยดิ่งลงแตะ 80 รูเบิ้ล/เหรียญสหรัฐ และ 100 รูเบิ้ล/ยูโร และค่าเงินรูเบิ้ลร่วงลงเกือบ 50% นับตั้งแต่เดือน มี.ค.ที่ผ่านมา เริ่มส่งผลกระทบต่อร้านรับแลกเปลี่ยนเงินตราต่างประเทศ รวมทั้งธนาคารพาณิชย์ที่ต้องป้องกันความเสี่ยงในระดับเข้มข้น
29 ต.ค. 2565

วิกฤตค่าเงินรูเบิ้ลของรัสเซียที่อ่อนค่าลงเป็นประวัติการณ์ถึง 19% ต่ำสุดตั้งแต่ปี 2541 โดยดิ่งลงแตะ 80 รูเบิ้ล/เหรียญสหรัฐ และ 100 รูเบิ้ล/ยูโร และค่าเงินรูเบิ้ลร่วงลงเกือบ 50% นับตั้งแต่เดือน มี.ค.ที่ผ่านมา เริ่มส่งผลกระทบต่อร้านรับแลกเปลี่ยนเงินตราต่างประเทศ รวมทั้งธนาคารพาณิชย์ที่ต้องป้องกันความเสี่ยงในระดับเข้มข้น
ชนาพร พูนทรัพย์หิรัญ นายกสมาคมแลกเปลี่ยนเงินตราต่างประเทศ เปิดเผยว่า ขณะนี้ร้านรับแลกเปลี่ยนเงินตราต่างประเทศต่างได้รับผลกระทบ และขาดทุนจากการที่เงินรูเบิ้ลของรัสเซียอ่อนค่าลง 50-60% โดยร้านที่ได้รับผลกระทบส่วนใหญจะอยู่ใน จ.ภูเก็ตและพัทยา ที่มีนักท่องเที่ยวรัสเซียจำนวนมาก
“ร้านรับแลกเปลี่ยนเงินยังไม่ได้ปฏิเสธที่จะรับแลกเงินรูเบิ้ลกับลูกค้า แต่ช่วงการรับซื้อ-ขายอาจจะห่างบ้าง เพื่อป้องกันความเสี่ยงจากค่าเงินผันผวน ขณะเดียวกันพบว่าธนาคารพาณิชย์ปฏิเสธที่จะรับซื้อเงินรูเบิ้ลกับร้านรับแลกเงิน ทำให้ร้านรับแลกเงินต้องแลกเปลี่ยนกันเอง” ชนาพร กล่าว
นอกจากนี้ สมาคมได้แจ้งเตือนสมาชิกให้ระมัดระวังเงินรูเบิ้ลรัสเซียปลอมที่ระบาดตามแหล่งท่องเที่ยวใน จ.ภูเก็ต ซึ่งจากการตรวจสอบพบว่าการปลอมเงินรูเบิ้ลรัสเซียนั้นไม่แนบเนียนนัก สามารถสังเกตได้ 
พรรณพร คงยิ่งยง ผู้ช่วยผู้จัดการใหญ่อาวุโส เครือข่ายสาขา ธนาคารไทยพาณิชย์ กล่าวว่า ธนาคารไม่ได้ปฏิเสธรับแลกเปลี่ยนเงินสกุลรูเบิ้ลของรัสเซีย แต่กำหนดเรตอัตราแลกเปลี่ยนในระดับความเสี่ยงที่ยอมรับได้ เพราะต้องป้องกันความเสี่ยงที่เข้มงวดเป็นพิเศษในสกุลเงินที่มีความผันผวนสูง แต่ขณะนี้การแลกเปลี่ยนเงินสกุลรูเบิ้ลยังไม่มีความผิดปกติอย่างชัดเจน โดยเฉพาะพัทยาและ จ.ภูเก็ต ที่ยังมีการแลกเปลี่ยนเป็นปกติ
ทั้งนี้ ธนาคารไทยพาณิชย์ประกาศรับซื้อเงินรูเบิ้ลในอัตรา 0.3 บาท/รูเบิ้ล และขายในอัตรา 0.8 บาท/รูเบิ้ล 
ทวี ธีระสุนทรวงศ์ รองกรรมการผู้จัดการ ธนาคารกสิกรไทย กล่าวว่า ธนาคารยังรับแลกเปลี่ยนเงินสกุลรูเบิ้ล แต่คิดอัตราความเสี่ยงที่เข้มข้นกว่าเดิม เพราะค่าเงินผันผวนสูง ทำให้เรตอาจจะไม่จูงใจร้านรับซื้อขายเงินตราที่ไม่ใช่ธนาคาร ซึ่งผู้ประกอบการน่าจะมีช่องทางอื่นซื้อขายในอัตราที่ดีกว่า
“การบริหารความเสี่ยงอัตราแลกเปลี่ยนของธนาคารอยู่ในระดับขั้นสูง ต้องดูสำรองภายในและตลาดภายนอกว่ามีความเสี่ยงมากน้อยแค่ไหน ขณะนี้ไม่ได้จับตาแค่รูเบิ้ลเท่านั้น ยังต้องติดตามค่าสกุลเงินอื่นอย่างใกล้ชิด  เพราะตลาดเงินผันผวนสูง” ทวี กล่าว